Všeobecne záväzné nariadenie
hlavného mesta Slovenskej republiky Bratislavy
č. 6/2007
z 25. októbra 2007
o určení názvov novovzniknutých ulíc v mestských častiach Bratislava-Devín a Bratislava-Karlova Ves a o zmene názvov časti ulíc v mestských častiach Bratislava-Karlova Ves a Bratislava-Vajnory
Mestské zastupiteľstvo hlavného mesta Slovenskej republiky Bratislavy podľa § 2b a § 6 zákona Slovenskej národnej rady č. 369/1990 Zb. o obecnom zriadení v znení neskorších predpisov, prílohy č. 1, položka č. 52 Štatútu hlavného mesta Slovenskej republiky Bratislavy a vyhlášky Ministerstva vnútra Slovenskej republiky č. 31/2003 Z. z., ktorou sa ustanovujú podrobnosti o označovaní ulíc a iných verejných priestranstiev a o číslovaní stavieb ustanovuje:

§ 1
Úvodné ustanovenie
(1) Toto všeobecne záväzné nariadenie hlavného mesta Slovenskej republiky Bratislavy (ďalej len „nariadenie“)
a)	určuje názvy novovzniknutých ulíc ktoré vznikli výstavbou miestnych komunikácií v mestských častiach Bratislava-Devín a Bratislava-Karlova Ves 
b)	mení názvy časti ulíc v mestských častiach Bratislava-Karlova Ves a Bratislava-Vajnory. 
(2) Navrhované názvy novovzniknutých ulíc a zmeny názvov časti ulíc boli schválené miestnym zastupiteľstvom mestskej časti Bratislava-Devín uznesením č. 34/2007 miestnym zastupiteľstvom mestskej časti Bratislava-Karlova Ves uznesením č. 70/2007 a miestnym zastupiteľstvom mestskej časti Bratislava-Vajnory uznesením č. 97/2007.

§ 2
Určenie názvov ulíc
(1) V mestskej časti Bratislava–Devín sa v lokalite Dolné Koruny určujú pre novovzniknuté ulice názvy
a)	Gronárska ulica,
b)	Nad Gronárom, 
c)	Za bránou, 
d)	Medová ulica, 
e)	Korunská ulica,
f)	Podkorunská ulica,
g)	Dolnokorunská ulica,
h)	Viničná ulica,
i)	Úvozná ulica.
(2) V mestskej časti Bratislava-Karlova Ves sa pre novovzniknuté ulice ktoré sa napájajú na Matejkovu ulicu a na Kresánkovu ulicu určujú názvy
a)	Albína Brunovského,
b)	Vincenta Hložníka,
c)	Ulica Mlyny. 
(3) V mestskej časti Bratislava-Karlova Ves sa druhá odbočka ulice Dlhé Diely III mení na ulicu s názvom
Na Kampárke.
(4) V mestskej časti Bratislava-Vajnory sa časť ulice Pri Struhe od ulice Koncová po ulicu Baničova mení na ulicu s názvom
Kataríny Brúderovej. 

§ 3
Spoločné ustanovenia
(1) Grafické znázornenie novovzniknutých ulíc a premenovanie rozdelených časti ulíc je vyznačené v situačných plánoch č. 1 až č. 5, ktoré tvoria prílohu tohto nariadenia. 
(2) Označenie ulíc určených týmto nariadením vykoná v mestskej časti Bratislava-Devín, Bratislava-Karlova Ves a Bratislava-Vajnory na vlastné náklady hlavné mesto Slovenskej republiky Bratislava.
(3) Hlavné mesto Slovenskej republiky Bratislava zapíše názvy ulíc určené týmto nariadením do evidencie názvov ulíc a verejných priestranstiev.

§ 4 
Účinnosť 
Toto nariadenie nadobúda účinnosť 1. decembra 2007.

Ing. Andrej Ďurkovský
primátor